Sekkspinnere

Sekkspinnere (Psychidae) er en familie av sommerfugler. Man ser sjelden de voksne insektene, som er ganske kortlivede, derimot er larvene oppsiktsvekkende. De lever i hus av silke og planterester, på samme måte som vårfluelarver under vann. Hos mange arter utvikler hunnene aldri vinger, bein og antenner, og forlater aldri larvehuset, der de sitter og sender ut feromoner for å tiltrekke de flygende hannene.


== Utseende ==
Hannene er små til ganske store (vingespenn 8 – 56 mm), som oftest kraftig bygde sommerfugler. Kroppen er spoleformet, hodet forholdsvis lite, ofte med kraftige, fjærformede antenner. Munndelene er sterkt redusert og ikke funksjonelle. Vingene er temmelig brede, forvingene avrundet trekantede. De er vanligvis ensfarget mørke, og sparsomt skjellkledte, i tillegg er de kledt med fine hår. Bakvingene er brede og avrundede. Hos noen arter ligner hunnen hannen, bortsett fra at antennene ikke er bredt fjærformede, men oftere er hunnen larvelignende (larviform), uten godt utviklede vinger, bein, antenner eller munndeler. Den er også vanligvis betydelig større enn hannen.
Larvene lever i hus av silke og jord eller plantedeler, på samme måten som mange vårfluer. Formen på huset er gjerne karakteristisk for den enkelte arten, og de er ofte lettere å bestemme ut fra larvehusene enn ut fra voksne individer. Husene er vanligvis mer eller mindre sekkformet eller sylindriske, men kan ha annen form, for eksempel sneglehus-formede.


== Psychidae Gallery ==

		
		
		
		
		
		
		
		
		
		
		
		
		
		
		


== Levevis ==
Larvene har ofte et vidt spekter av mulige vertsplanter, og spesialiserer seg ikke på noen få. De kan være ganske tallrike. Larven bærer huset med seg, når den hviler eller skal forvandle seg til en puppe, spinner den det fast til underlaget. Huset gir utmerket kamuflasje mot fugler og andre rovdyr. Husene kan bli opptil 15 cm lange for enkelte tropiske arter. Huset har to åpninger, en i toppen der larven stikker ut forkroppen for å ete, en i bunnen der den slipper ned avføringen, og der den voksne sommerfuglen klekkes. Larveutviklingen kan ta flere år. Hunnene forlater gjern aldri larvehuset, men sitter der og skiller ut feromoner som tiltrekker seg hannene, som flyr om natten. Hunnen sparer ressurser ved å ikke utvikle «voksne» organer og kan dermed bruke mer på eggproduksjon; eggantallet kan dermed være meget høyt, i alle fall 1500 for en enkelt hunn. Hos noen arter legger ikke hunnen eggene før hun dør, men de nye larvene klekkes fra hunnens døde kropp. Vanligvis er de nyklekte larvene bladminerere en tid, før de spinner larvehus.
Noen arter kan være parthenogenetiske, dvs. at hunnene legger egg uten befruktning og hanner finnes ikke eller bare sjelden. Et eksempel er den europeiske arten Thyridopteryx ephemeraeformis, som bygger sneglehus-formede larvehus av jordpartikler. Vanligvis finner man bare parthenogenetiske hunner som aldri forlater larvehusene, men vingede hanner forekommer av og til.


== Skadedyr ==
Sekkspinnerne er ikke regnet som alvorlige skadegjørere, men noen arter kan gjøre en del skade på frukttrær (appelsin) og skogstrær (f.eks. akasie, furu) dersom de er særlig tallrike.


== Mat ==
Larvene av arten Debarrea malagassa, lokalt kjent som fangalabola, blir samlet inn og brukt til menneskeføde på Madagaskar.


== Systematisk inndeling / nordiske arter ==

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Overfamilien Tineoidea
Familien sekkspinnere, Psychidae Boisduval, 1828
Underfamilien Epichnopteriginae, ikke funnet i Norge, to arter i Norden:
Epichnopterix plumella (Denis & Schiffermüller, 1775)
Whittleia retiella (Newman, 1847)
Underfamilien  Naryciinae
Diplodoma laichartingella Zeller, 1852
Svart algesekkspinner Narycia duplicella (Goeze, 1783)
Slekten Dahlica Enderlein, 1912
Dahlica triquetrella (Hübner, 1813) – bare hunner i Norden, foreløpig ikke funnet i Norge
Dahlica lichenella (Linnaeus, 1761) – bare hunner i Norden, ikke funnet i Norge
Dahlica lazuri (Clerck, 1759)
Dahlica fennicella (Suomalainen, 1980) – bare i Finland og Estland
Blek vårsekkspinner, Dahlica charlottae (Meier, 1957)
Slekten Siederia Meier, 1957
Siederia listerella (Linnaeus, 1758)
Siederia rupicolella (Sauter, 1954)
Underfamilien  Oiketicinae
Acanthopsyche atra (Linnaeus, 1767)
Gressekkspinner, Canephora hirsuta (Poda, 1761)
Raggsekkspinner, Pachythelia villosella (Ochsenheimer, 1810)
Phalacropterix graslinella (Boisduval, 1852)
Slekten Sterrhopterix Hübner, 1825
Sterrhopterix fusca (Haworth, 1809)
Sterrhopterix standfussi (Vallot, 1827)
Apterona helicoidella (Vallot, 1827) – parthenogenetisk i Norden, sneglehusformet larvehus. Finnes i Sverige og Finland, ikke i Norge.
Underfamilien  Placodominae
Underfamilien  Psychinae
Bacotia claustrella (Bruand, 1845) – ikke i Norge
Slekten Proutia Tutt, 1899
Proutia rotunda Suomalainen, 1990 – foreløpig ikke funnet i Norge
Norsk stråsekkspinner, Proutia norvegica (Heylaerts, 1882)
Slekten stråsekkspinnere, Psyche Schrank, 1801
Svart stråsekkspinner, Psyche casta (Pallas, 1767)
Brun stråsekkspinner, Psyche crassiorella (Braund, 1851)
Underfamilien  Scoriodytinae
Underfamilien  Taleporiinae
Sigarsekkspinner, Taleporia tubulosa (Retzius, 1783)
Taleporia borealis Wocke, 1862 – usikkert om denne forekommer i Norge
Bankesia conspurcatella (Zeller, 1850) – ikke i Norge
Underfamilien  Typhoniinae


== Kilder ==
Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 492 – 557. ISBN 978-91-88506-60-3
Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås.
Norges sommerfugler


== Eksterne lenker ==
(en) Sekkspinnere – oversikt og omtale av artene i WORMS-databasen 
(en) Sekkspinnere i Encyclopedia of Life 
(en) Sekkspinnere i Global Biodiversity Information Facility 
(no) Sekkspinnere hos Artsdatabanken 
(sv) Sekkspinnere hos Dyntaxa 
(en) Sekkspinnere hos Fauna Europaea 
(en) Sekkspinnere hos Fossilworks 
(en) Sekkspinnere hos ITIS 
(en) Sekkspinnere hos NCBI 
(en) Kategori:Psychidae – bilder, video eller lyd på Wikimedia Commons 
Psychidae – detaljert informasjon på Wikispecies